Рейхстагым и цIэр тритхат
Мэремыкъуэ Ахьмэдхъан фIыуэ къалъагъуу, пщIэ къыхуащIу Псына-бэ дэсащ. А псори абы къыхуихьащ псэемыблэжу бийм зэрыпэщIэтамрэ и гуащIэдэкI хьэлэлымрэ. Ахьмэдхъан ящыщщ фашистхэр Берлин нэс зыхужахэм. ИужькIэ илъэс плIыщIкIэ ар щылэжьащ Псынабэ щызэхэта колхозымрэ совхозымрэ. Зауэми гуащIэдэкIми къэрал дамыгъэ лъапIэхэр къыщыхуагъэфэщащ.
Хэку зауэшхуэр къэхъейри махуэ тIощI дэкIауэ арат, пIащIэгъуэкIэ Налшык къыщызэIуаха лъэсыдзэ училищэм и курсант Мэремыкъуэ Ахьмэдхъан щыхъуам. Абы псынщIэу къипхъуатэрт дзэ IэщIагъэлIхэм зыхуагъасэхэр икIи офицер бэлыхь къыхэкIыну къыщIэкIынт. АрщхьэкIэ куэд дэмы-кIыу зауэм и мафIэ лыгъейм Армавир и деж щыхадзащ. Къыдеджахэм ящыщу мащIэщ абы къелар.
Училищэр зэбграутIыпщыжа и ужь-кIэ, Ахьмэдхъан топгъауэ полкым связисту ягъэкIуащ. Ар зыхэта гупыр Новороссийск и деж зауэ гуащIэм къыщыхэхутащ икIи хэщIыныгъэшхуэ щигъуэтащ. А къалэр хуит къащIыжа и ужькIэ, Тулэ областымкIэ яунэтIащ. АдэкIэ къыпэщылът Украинэм, Польшэм, Германием я щIыналъэхэр нэхъыбэм лъэсу зэпичыну.
«Одер псым дыщызэпрыкIым жэщитху-махуитхукIэ дымыувыIэу дызэуащ. ЛъэныкъуитIым я зэпыщIэныгъэр зэпымыууэ къызэрызэзгъэпэщам къыхэкIыу абы щыгъуэм «За отвагу» медалыр къысхуагъэфэщауэ щытащ. Аращ топышэ къэуам сыкъыIуидзу контузие сыщыхъуари, — игу къигъэкIыжырт Ахъмэдхъан. — Одер и ужькIэ лъэпощхьэпоушхуэ диIэжакъым икIи Берлин лъэныкъуэ псомкIи дыщебгъэрыкIуащ. ЩIыр мафIэм исыжырт, унэхэр къызэтещахэрт. А псоми дыкIуэцIрыкIыурэ бийм дебгъэрыкIуэрт, текIуэныгъэм и махуэр нэхъ псынщIэу къызэрыдгъэсыным дыхуэпабгъэу. УIэгъэ хъуахэри, я нэпсыр къежэхыу, командирхэм елъэIурт госпиталым ямыгъэкIуэну. Псори хуейт Берлин къэзыщтахэм яхэтыну, бий хьэщхьэрыIуэр и гъуэмбым ираукIыхьыжыну».
Рейхстагым и блыным и цIэ-унэцIэр тритхэри, Мэремыкъуэ Ахьмэдхъан къызэтеувыIэжащ. Абы нэсу зыхищIащ илъэсиплIкIэ екIуэкIа гущIэгъуншэ зауэр зэриухар, иджы и унэ екIуэлIэж зэрыхъунур. Жэщи махуи арат абы и хъуэпсапIэр. АрщхьэкIэ иджыри илъэс псокIэ зиIэжьэжын хуей хъуащ. Псынабэ къыщыкIуэжар 1946 гъэращ. Абы и бгъэм къыхэлыдыкIырт «За отвагу», «За взятие Берлина», «За победу над Германией» медалхэр, и пхъуантэм дэлът къэралым и дзэзешэ нэхъыщхьэ Сталин Йосиф къыхуигъэхьа фIыщIэ тхылъыр.
Къуажэм къызэригъэзэжу гуащIэ-дэкI лэжьыгъэм пэрыувэжащ. Бригадиру губгъуэм итащ, илъэс тIощIым щIигъукIэ гъэш фермэм и унафэщIу щытащ. Сыт хуэдэ IэнатIэ къыхуагъэфащэми гурэ псэкIэ хьэлэлу зэрихьащ икIи зауэм къыщрата медалхэмрэ и ужькIэ къыкIэлърагъэхьыжа Хэку зауэшхуэм и орденым и етIуанэ нагъыщэмрэ дыщIигъужащ «Знак Почёта» орденыр.
И щхьэгъусэ Алижан и гъусэу бынитху зэдапIащ икIи и ныбжьыр хэкIуэтауэ, къуэрылъху-пхъурылъхухэм, абыхэм я быныжхэм я гуфIэгъуэ куэд илъэгъуа- уэ дунейм ехыжащ. И ахърэтыр нэху Тхьэм ищI!
